DEĊIŻJONI TAL-KUMMISSJONI
tat-13 ta’ Settembru 2005
dwar għajnuna finanzjarja tal-Komunità fil-qafas ta’ miżuri ta’ emerġenza għall-ġlieda kontra l-bluetongue fi Spanja fl-2004 u fl-2005
(notifikata taħt id-dokument numru C(2005) 3440)
(It-test Spanjol biss huwa awtentiku)
(2005/650/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/75/KE ta' l-20 ta' Novembru 2000 li jistabbilixxi d-dispożizzjonijiet speċifiċi relativi mal-miżuri għall-kontroll u l-eradikazzjoni tal-bluetongue (1) u b'mod partikolari fl-Artikolu 9(2),
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (2), u b’mod partikolari l-Artikolu 3(3), (4) u (5), it-tieni inċiż tagħha u l-Artikolu 5(3) tagħha,
Billi:
(1)
Xi tifqigħat tal-bluetongue seħħew fi Spanja fl-2004 u fl-2005. L-okkorrenza ta’ din il-marda tippreżenta periklu serju għall-bhejjem tal-Komunità.
(2)
Sabiex tipprevjeni t-tixrid tal-marda fl-iqsar żmien possibbli, il-Komunità għandha tipparteċipa finanzjarjament fl-ispejjeż eliġibbli magħmula mill-Istat Membru fil-qafas tal-miżuri ta’ emerġenza għall-ġlieda kontra l-marda, fil-kundizzjonijiet previsti mid-Deċiżjoni 90/424/KEE.
(3)
Deċiżjonijiet differenti, speċjalment l-iktar waħda reċenti, jiġifieri d-Deċiżjoni 2005/393/KE (3) dwar iż-żoni ta' ħarsien u ta' sorveljanza tal-bluetongue u l-kundizzjonijiet applikabbli lill-movimenti li jibdew minn jew li jgħaddu minn dawn iż-żoni, kienu adottati mill-Kummissjoni sabiex tiddefinixxi ż-żoni ta' ħarsien u sorveljanza u li tiffissa l-kundizzjonijiet li l-annimali li jitilqu minn dawn iż-żoni għandhom jissodisfaw.
(4)
Il-bluetongue hija marda li tinxtered esklussivament min-“nemus”, huma biss relevanti, fost il-miżuri kollha previsti fl-Artikolu 3(2) tad-Deċiżjoni 90/424/KEE, dawk maħsuba li jħarsu l-annimali kontra l-attakki minn insetti li jittrażmettu l-mard (trattamenti insettiċidi, ħruġ fis-sigħat ta' attività baxxa ta' dawn l-insetti) sew dawk li jipprevjenu t-tixrid ta' l-epidemija permezz tal-movimenti ta’ annimali (id-Deċiżjoni 2005/393/KE). Il-qatla ta’ l-annimali ta’ l-ispeċi suxxetibbli mhux relevanti għajr il-każ ta’ annimali klinikament imniġġsa.
(5)
Minħabba l-evoluzzjoni tas-sitwazzjoni tal-marda, ikun xieraq li titwettaq kampanja ta’ tilqim fiż-żoni ta’ protezzjoni stabbiliti madwar fejn faqqgħet il-marda.
(6)
It-tilqim huwa miżura li tippermetti, flimkien mal-miżuri għall-qerda diġà adottati:
a)
it-tnaqqis tal-mortalità ta’ l-ispeċi ovina;
b)
il-prevenzjoni tal-viremija fl-ispeċi bovina u li b’hekk tippermetti il-movimenti ta’ l-annimali ta’ din l-ispeċi minn żoni suġġetti għal restrizzjoni.
(7)
Skond l-Artikolu 3(2) tar-Regolament tal-Kunsill (KE) Nru 1258/1999 tas-17 ta' Mejju 1999 dwar l-iffinanzjar tal-politika agrikola komuni (4), il-miżuri veterinarji tas-saħħa u fitosanitarji li ttieħdu skond ir-regoli Komunitarji għandhom ikunu ffinanzjati taħt it-Taqsima “Garanzija” tal-Fond Agrikolu Ewropew ta' Gwida u Garanzija. Il-kontroll finanzjarju ta’ dawn il-miżuri jaqa’ taħt l-Artikoli 8 u 9 tar-Regolament hawn imsemmi.
(8)
Il-ħlas tal-kontribut finanzjarju tal-Komunità għandu jkun suġġett għall-kundizzjoni li l-miżuri pprogrammati jitwettqu effettivament u li l-awtoritajiet jipprovdu l-informazzjoni kollha meħtieġa fil-limitu ta’ żmien stabbilit.
(9)
Fit-28 ta' Diċembru 2004, Spanja ppreżentat estmi ta' l-ispejjeż mġarrba fil-qafas tal-miżuri ta' emerġenza għall-ġlieda kontra l-marda, li jilħqu għal madwar €11.5-il miljun.
(10)
Jeħtieġ li minn issa ‘l quddiem, fl-istennija tat-twettiq tal-kontrolli tal-Kummissjoni, li jkun iffissat l-ammont tal-ħlas ta' l-ewwel rata ta' l-għajnuna finanzjarja tal-Komunità. Din l-ewwel rata għandha tkun ta’ 50 % tal-kontribuzzjoni Komunitarja stabbilita fuq il-bażi ta’ l-ispejjeż stmati għall-kumpens tal-bdiewa għall-annimali u għall-ispejjeż oħra.
(11)
Jaqbel li tkun ippreċiżata n-nozzjoni ta’ “kumpens malajr u adegwat lill-bdiewa”, użata fl-Artikolu 3 tad-Deċiżjoni 90/424/KEE kif ukoll in-nozzjonijiet ta’ “pagamenti raġjonevoli” u “pagamenti ġġustifikati” u l-kategoriji ta’ l-ispejjeż eliġibbli bħala parti mill-“spejjeż oħra” marbutin mal-qatla obbligatorja ta’ l-annimali.
(12)
L-awtoritajiet Spanjoli ssodisfaw kompletament l-obbligi tekniċi u amministrattivi tagħhom fir-rigward tal-miżuri previsti mill-Artikolu 3 tad-Deċiżjoni 90/424/KEE.
(13)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Approvazzjoni tal-kampanja ta’ tilqim
Il-kampanja ta’ tilqim kontra l-bluetongue, imwettqa minn Spanja fiż-żoni elenkati fl-Anness I tad-Deċiżjoni 2005/393, hija approvata.
Artikolu 2
Għoti ta’ kontribut finanzjarju tal-Komunità lil Spanja
Spanja għandha tibbenefika minn parteċipazzjoni finanzjarja tal-Komunità fl-ispejjeż imġarrba fil-qafas ta’ miżuri ta’ emerġenza għall-ġlieda kontra l-bluetongue fl-2004 u fl-2005.
1.
sa 50 % ta’ l-ispejjeż imġarrba għal:
a)
il-kumpens malajr u adegwat lill-bdiewa mgiegħla joqtlu obbligatorjament lill-annimali tagħhom bħala parti mill-miżuri għall-ġlieda kontra t-tifqigħat tal-bluetongue li deher fl-2004 u fl-2005, skond id-dispożizzjonijiet ta’ l-Artikolu 3(2), is-seba’ inċiż, tad-Deċiżjoni 90/424/KE u ta' din id-Deċiżjoni;
b)
l-ispejjeż marbuta mal-miżuri għall-qerda ta’ l-annimali kkontaminati, mad-diżinfestazzjoni u ma’ l-ispejjeż imġarrba għat-twettiq tat-tilqim, fil-kundizzjonijiet rispettivi previsti mill-Artikolu 3(2), l-ewwel u t-tielet inċiż, u fl-Artikolu 3(4) u (5), it-tieni inċiż, tad-Deċiżjoni 90/424/KEE u minn din id-Deċiżjoni.
2.
sa 100 % ta’ l-ispejjeż imġarrba għall-provvista ta’ tilqim, fil-kundizzjonijiet previsti fl-Artikolu 3(4) u (5), it-tieni inċiż, tad-Deċiżjoni 90/424/KEE u minn din id-Deċiżjoni.
Artikolu 3
Definizzjonijiet
Għall-għan ta' din id-Deċiżjoni, id-definizzjonijiet li ġejjin għandhom jgħoddu:
a)
“kumpens malajr u adegwat lill-bdiewa”: il-ħlas, fid-disgħin jum wara l-qatla ta’ l-annimali, ta’ kumpens li jikkorrispondi għall-valur tas-suq (il-prezz li s-sid seta’ jikseb mill-annimal immedjatament qabel ma ġie kkontaminat jew maqtul, meta jitqiesu saħħtu, il-kwalità tiegħu u l-età tiegħu) li kellhom immedjatament qabel ma ġew ikkontaminati, maqtula jew meqruda;
b)
“pagamenti raġjonevoli”: pagamenti mwettqa għax-xiri ta’ materjal jew ta’ servizzi f’prezzijiet proporzjanati mqabblin mal-prezzijiet tas-suq fis-seħħ qabel ma deher il-bluetongue;
c)
“pagamenti ġġustifikati”: pagamenti mwettqa għax-xiri ta’ materjal jew ta’ servizzi msemmija fl-Artikolu 3(2) tad-Deċiżjoni 90/424/KEE, li n-natura u l-konnessjoni diretta tagħhom mal-qatla obbligatorja ta’ l-annimali fl-irziezet intwerew bil-provi.
Artikolu 4
Arranġamenti għall-ħlas tal-kontribut finanzjarju
1. Suġġett għar-riżultat tal-kontrolli eventwali msemmija fl-Artikolu 7, l-ewwel rata ta' 2,500,000 euro hija mħallsa, bħala parti mill-kontribut finanzjarju tal-Komunità msemmi fl-Artikolu 2, fuq il-bażi tad-dokumenti ġustifikattivi mressqa minn Spanja dwar il-kumpens malajr u adegwat lis-sidien għall-qatla obbligatorja, il-qerda ta’ l-annimali, id-diżinfestazzjoni tar-razzett u, jekk jinħtieġ, it-tilqim ta’ l-annimali.
2. Il-bilanċ tal-kontribut finanzjarju tal-Komunità msemmi fl-Artikolu 2 se jkun iffissat f’Deċiżjoni oħra adottata skond il-proċedura stabbilita fl-Artikolu 41 tad-Deċiżjoni 90/424/KEE.
Artikolu 5
Spejjeż eliġibbli koperti mill-kontribut finanzjarju tal-Komunità
1. Il-kontribut finanzjarju tal-Komunità msemmi fl-Artikolu 2 ikopri biss il-pagamenti ġġustifikati u reġjonevoli relatati ma’ l-ispejjeż eliġibbli msemmijin fl-Anness I.
2. In-nuqqas ta’ rispett mill-awtoritajiet Spanjoli tal-limitu ta’ zmien għall-pagament imsemmi fl-Artikolu 3, punt a, iwassal f’tnaqqis ta’ l-ammonti eliġibbli skond ir-regoli mogħtija hawn taħt
-
25 % ta’ tnaqqis għall-pagamenti mwettqa bejn 91 u 105 ijiem wara l-qatla ta’ l-annimali;
-
50 % ta’ tnaqqis għall-pagamenti mwettqa bejn 106 u 120 jum wara l-qatla ta’ l-annimali;
-
75 % ta’ tnaqqis għall-pagamenti mwettqa bejn 121 u 135 jum wara l-qatla ta’ l-annimali;
-
100 % ta’ tnaqqis għall-pagamenti mwettqa bejn 136 u 135 jum wara l-qatla ta’ l-annimali;
Madankollu, il-Kummissjoni tista’ tapplika skala differenti u/jew rati ta’ tnaqqis iktar baxxi jew xejn għal kollox, jekk xi kundizzjonijiet partikulari ta’ immaniġġjar jippreżentaw ruħhom għal ċerti miżuri jew jekk jiddaħħlu ġustifikazzjonijiet imsejsa fis-sod minn Spanja.
3. Il-kontribut finanzjarju tal-Komunità msemmi fl-Artikolu 2 jeskludi:
a)
it-taxxa fuq il-valur miżjud;
b)
il-pagi ta' uffiċjali jew ta' aġenti pubbliċi;
ċ)
l-ispejjeż marbuta ma’ l-użu ta’ materjal pubbliku, ħlief dak ta’ konsum;
d)
il-kumpensi li jirriżultaw mill-qatla ta’ annimali li mhijiex obbligatorja;
e)
il-kumpensi akkumulati ma’ apoġġi Komunitarji oħra, bħall-premiums tal-qatla, bi ksur mar-regoli Komunitarji.
f)
il-kumpensi marbuta mat-twaqqigħ jew mar-rinnovazzjoni tal-bini tar-razzett, l-ispejjeż ta' l-infrastruttra u l-ispejjeż marbuta mat-telf ekonomiku jew mal-qgħad assoċjati mal-preżenza tal-marda jew mal-projbizzjoni ta’ popolazzjoni mill-ġdid.
Artikolu 6
Kundizzjonijiet tal-ħlas u d-dokumenti ġustifikattivi
1. Il-kontribut finanzjarju tal-Komunità msemmi fl-Artikolu 2 huwa mħallas fuq il-bażi ta’ l-elementi li ġejjin:
a)
talba mressqa, skond l-Annessi II, III a u IIIb, fil-limitu taż’ żmien iffissata fil-paragrafu 2;
b)
id-dokumenti ġustifikattivi ta’ l-ispejjeż imsemmija fl-artikolu 2, inkluż rapport epidemjoloġiku dwar kull razzett fejn xi annimali ġew maqtula u meqruda kif ukoll rapport finanzjarju;
ċ)
ir-riżultati tal-kontrolli eventwali fil-post imwettqa mill-Kummissjoni, imsemmija fl-Artikolu 7.
Id-dokumenti msemmija fil-punt b, hawn taħt, għandhom ikunu disponibbli għall-verifiki fil-post imwettqa mill-Kummissjoni.
2. It-talba msemmija fil-paragrafu 1, punt a, għandha tkun imdaħħla taħt forma ta’ applikazzjoni informatika, skond l-annessi II, III a u III b, f’limitu ta’ żmien ta’ sittin jum ta’ kalendarju li jibdew mid-data ta’ notifika ta’ din it-talba. F’każ ta’ nuqqas ta’ rispett ta’ dan il-limitu ta’ żmien, il-kontribut finanzjarju tal-Komunità jitnaqqas għal 25 % għal kull xahar ta’ dewmien.
Artikolu 7
Kontrolli fil-post imwettqa mill-Kummissjoni
Il-Kummissjoni, flimkien ma’ l-awtoritajiet Spanjoli kompetenti, tista’ twettaq kontrolli fil-post dwar l-implimentazzjoni ta’ miżuri msemmija fl-Artikolu 2 u l-ispejjeż marbutin magħha.
Artikolu 8
Destinatarju
Din id-deċiżjoni hija indirizzata lir-Renju ta' Spanja.
Magħmul fi Brussell, nhar it-13 ta’ Settembru 2005.